**NÁRODNÁ RADA SLOVENSKEJ REPUBLIKY**

V. volebné obdobie

**533**

**VLÁDNY NÁVRH**

**Ústavný zákon**

**z .............. 2011**

**o skrátení volebného obdobia Národnej rady Slovenskej republiky**

Národná rada Slovenskej republiky sa uzniesla na tomto ústavnom zákone:

**Čl. 1**

(1) Volebné obdobie Národnej rady Slovenskej republiky zvolenej v roku 2010 sa skončí dňom volieb do Národnej rady Slovenskej republiky.

(2) Voľby do Národnej rady Slovenskej republiky sa vykonajú 10. marca 2012.

**Čl. 2**

Tento ústavný zákon nadobúda účinnosť dňom vyhlásenia.

**DÔVODOVÁ SPRÁVA**

**A. Všeobecná časť**

V dôsledku skutočnosti, že 11. októbra 2011 nebola vláde Slovenskej republiky vyslovená dôvera vznikol stav, keď vláda Slovenskej republiky ustanovená po voľbách do Národnej rady Slovenskej republiky konaných v júni 2010 už nemá v zákonodarnom zbore potrebnú politickú podporu.

Vzniknutá situácia viedla k dohode o predčasných voľbách do Národnej rady Slovenskej republiky, ktoré sa navrhujú vykonať 10. marca 2012. Termín predčasných parlamentných volieb je reakciou na vzniknutú politickú situáciu, ku ktorej došlo nevyslovením dôvery vláde Slovenskej republiky.

Vzhľadom na uvedené skutočnosti sa navrhuje ústavným zákonom  skrátiť V. volebné obdobie Národnej rady Slovenskej republiky a súčasne ustanoviť termín konania parlamentných volieb.

Návrh ústavného zákona je v súlade s medzinárodnými zmluvami, ktorými je Slovenská republika viazaná a súčasne je v súlade s právom Európskych spoločenstiev a Európskej únie.

**DOLOŽKA ZLUČITEĽNOSTI**

**právneho predpisu s právom Európskej únie**

**1. Predkladateľ právneho predpisu:** vláda Slovenskej republiky

**2. Názov návrhu právneho predpisu:** Návrh ústavného zákona o skrátení volebného obdobia Národnej rady Slovenskej republiky

**3.** **Problematika návrhu právneho predpisu:**

1. nie je upravená v práve Európskej únie,
2. nie je obsiahnutá v judikatúre Súdneho dvora Európskej únie.

Vzhľadom na vnútroštátny charakter právneho predpisu je bezpredmetné sa vyjadrovať k bodom 4., 5. a 6. doložky zlučiteľnosti.

**Doložka**

**vybraných vplyvov**

**A.1. Názov materiálu:** Návrh ústavného zákona o skrátení volebného obdobia Národnej rady Slovenskej republiky

**Termín začatia a ukončenia PPK:** *bezpredmetné*

**A.2. Vplyvy:**

|  |  |  |  |
| --- | --- | --- | --- |
|  | Pozitívne | Žiadne | Negatívne |
| 1. Vplyvy na rozpočet verejnej správy |  |  | x |
| 2. Vplyvy na podnikateľské prostredie – dochádza k zvýšeniu regulačného zaťaženia? |  | x |  |
| 3. Sociálne vplyvy |  | x |  |
| – vplyvy na hospodárenie obyvateľstva, |  | x |  |
| – sociálnu exklúziu, |  | x |  |
| – rovnosť príležitostí a rodovú rovnosť a vplyvy na zamestnanosť |  | x |  |
| 4. Vplyvy na životné prostredie |  | x |  |
| 5. Vplyvy na informatizáciu spoločnosti |  | x |  |

**A.3. Poznámky**

V roku 2010 boli na konanie volieb do Národnej rady Slovenskej republiky vyčlenené výdavky v rozpočtovej kapitole Ministerstva vnútra SR vo výške 7 957 745 eur a v rozpočtovej kapitole Štatistického úradu SR vo výške 1 765 702 eur.

**A.4. Alternatívne riešenia**

**A.5. Stanovisko gestorov**

**B. Osobitná časť**

**K čl. 1**

V navrhovanom čl. 1 sa ustanovuje skrátenie V. volebného obdobia Národnej rady Slovenskej republiky k termínu uskutočnenia nových parlamentných volieb.

**K čl. 2**

Vzhľadom na skutočnosti uvedené v predkladanom návrhu nie je potrebné ustanoviť legisvakančnú lehotu. Z toho dôvodu sa navrhuje nadobudnutie účinnosti ústavného zákona dňom vyhlásenia v Zbierke zákonov SR.

V Bratislave 13. októbra 2011

**Iveta Radičová, v. r.**

predsedníčka vlády Slovenskej republiky

**Daniel Lipšic, v. r.**

minister vnútra Slovenskej republiky